**Ügyféltájékoztató**

**a Büntetés-végrehajtás Szervezet irattárában történő kutatási kérelem benyújtásához**

A Büntetés-végrehajtás Szervezetének irattáraiban a köziratokról, a közlevéltárakról és a magánlevéltári anyag védelméről szóló 1995. évi LXVI. törvény (a továbbiakban: Törvény) 12. §-a alapján kutathatók a maradandó értékű és helyben őrzött iratok. A kutatási kérelem elbírálásakor figyelemmel kell lenni a Törvény 22. §-ban meghatározott védelmi időre, amely szerint az irattári anyag kutatható, az 1990. május 1-je után keletkezett, a keletkezés naptári évétől számított harminc éven túli, valamint az 1990. május 2-a előtt keletkezett, a keletkezés naptári évétől számított tizenöt éven túli irattári anyagban, azonban kivételt képez

– ha a törvény másként nem rendelkezik, a személyes adatot tartalmazó levéltári anyag az érintett halálozási évét követő harminc év után válik bárki számára kutathatóvá. A védelmi idő, ha a halálozás éve nem ismert, az érintett születéstől számított kilencven év, ha pedig a születés és a halálozás időpontja sem ismert, a levéltári anyag keletkezésétől számított hatvan év. A védelmi idő lejárta előtt akkor engedélyezhető a kutatás, ha

a) a kutatás – a kérelmező költségére – anonimizált másolattal is megvalósítható, vagy

b) a kutatáshoz az érintett, vagy annak halálát követően bármely örököse, a Polgári Törvénykönyv szerinti hozzátartozója vagy bejegyzett élettársa a kutató kérésére hozzájárult, vagy

c) a kutatásra tudományos célból van szükség – feltéve, hogy a Törvény 22. § (1) bekezdésében meghatározott harminc, illetve tizenöt év már eltelt – és a kutató csatolja a tudományos kutatást rendeltetésszerűen végző, közfeladatot ellátó szerv – a kutató részletes kutatási terve alapján megadott – támogató állásfoglalását, valamint a kutatónak írásos nyilatkozatban vállalnia kell, hogy a megismert és kigyűjtött személyes adatokat az információs önrendelkezési jogról és az információszabadságról szóló törvénynek a tudományos kutatás céljára való adatkezelésre vonatkozó előírásai szerint meghatározott módon kezeli és használja fel, továbbá az írásos nyilatkozatban meg kell jelölnie az adatkezelés helyét.

– ha a levéltári anyag fizikai állapota miatt nem bocsátható a kérelmező rendelkezésére, a közlevéltár - saját költségére - másolat készítésével teljesíti a kérelmet, ha a másolat készítése nem jár az eredeti levéltári anyag további megrongálódásának vagy megsemmisülésének veszélyével, vagy a szokványos másolatkészítési díj ötszörösét meghaladó költséggel. Az utóbbi esetben azonban, ha a kérelmező a többletköltséget megfizeti, a közlevéltár köteles másolat készítésére.

Továbbá kutatni lehet időbeli korlátozás nélkül abban az irattári anyagban, amelyet már nyilvánosságra hoztak, vagy amelynek tartalmát az információs önrendelkezési jogról és az információszabadságról szóló törvény szerint mindenki megismerheti.

A kutatási kérelem részleges vagy teljes megtagadását az iratképző szerv köteles írásban megindokolni.

Az a személy nyújthat be ilyen jellegű kérelmet, aki kutatási tevékenység céljából kíván a Büntetés-végrehajtási Szervezet irattári anyagában kutatást folytatni.

A kutatási kérelem benyújtásakor a következő adatok megadása szükséges a gördülékeny elbírálási eljárás lefolytatásához:

a) A kérelmező személyazonosító adatait (név, születési hely/idő, anyja neve, elrhetőség /levelezési cím, e-mail cím, telefonszám/)

b) A kutatás célját kell meghatározni

c) A kutatás tárgyát pontosan le kell írni

d) A kutatás időintervallumát,

Továbbá tudományos célú kutatás esetén szükséges a tudományos kutatást rendeltetésszerűen végző, közfeladatot ellátó szervnek – a kutató részletes kutatási terve alapján megadott – támogatói állásfoglalását. (támogatói nyilatkozat)

A kérelem benyújtása és elbírálása költségmentes. A kutatás, bármely természetes személy ingyenesen kutathat, és a kutatásra kiadott irattári anyagról saját költségén másolatot készíttethet.

A kutatási kérelmet a kutatni kívánt iratanyagot őrző szervnél (Büntetés-végrehajtás Országos Parancsnoksága, büntetés-végrehajtási intézet, büntetés-végrehajtási intézmény) kell benyújtani.

A kérelmek elbírálására 30 nap áll rendelkezésre.

A Büntetés-végrehajtás Szervezetének irattárában kutatás csak az iratképző szerv vezetőjének engedélyével történhet. A Büntetés-végrehajtás Országos Parancsnokságának központi irattárát és/vagy több büntetés-végrehajtási intézetet/intézményt érintő kutatás esetén az országos parancsnok, egyes büntetés-végrehajtási intézetet vagy intézményt érintő kutatás esetén az adott intézet vagy intézmény vezetője jogosult a döntésre.

Az engedély megítélésekor a Törvény, a minősített adatról, valamint az információs önrendelkezési jogról és az információszabadságról szóló törvények rendelkezései és más vonatkozó törvények előírásai szerint kell eljárni.

A kutatási kérelem elbírálását követően, engedélyezés esetén a kutatónak írásos nyilatkozatban vállalnia kell, hogy a megismert és kigyűjtött személyes adatokat az információs önrendelkezési jogról és az információszabadságról szóló törvénynek a tudományos kutatás céljára való adatkezelésre vonatkozó előírásai szerint meghatározott módon kezeli és használja fel, továbbá az írásos nyilatkozatban meg kell jelölnie az adatkezelés helyét.

**Vonatkozó jogszabályok:**

- a köziratokról, a közlevéltárakról és a magánlevéltári anyag védelméről szóló 1995. évi LXVI. törvény;

- a minősített adat védelméről szóló 2009. évi CLV. törvény;

- az információs önrendelkezési jogról és az információszabadságról szóló 2011. évi CXII. törvény.

**Egyéb tájékoztatás a kutatási engedélyekkel kapcsolatosan:**

<http://bv.gov.hu/kutatoknak-szakdolgozoknak>

A személyes adatok kezelésével kapcsolatos tájékoztatás a Bv. Szervezet honlapján a Közérdekű adatok, Adatkezelések menüpontban elérhető *Iratkutatási nyilvántartás* elnevezésű érintetti tájékoztatóban található.